I et skur i et parcelhuskvarter i Skørping sidder en af Danmarks bedste e-sports cykelryttere og kører løb mod verdenseliten.

E-sport er for alvor ved at vokse sig stort, men de fleste forbinder det nok stadig mest med unge, der spiller skydespil. Men nu er andre og mere traditionelle sportsgrene også ved at flytte ind i den virtuelle verden. Claus Nielsen, 43 år, familefar med tre børn og danmarksmester i landevejscykling i klassen Herre 40. Han er også teamleder og cykelrytter på Danmarks første egentlige esports cykelhold Fusion Esport Cycling Team. Løbene bliver kørt i programmet Zwift, hvor der er tusindvis af ryttere fra hele kloden og mulighed for at køre et nyt løb hvert kvarter. Øverst i artiklen kan du se indslaget om Claus Nielsen og Danmarks første esports cykelhold.